Gyógyszerhamisítók laborját számolták fel a rendőrök Budapesten, a négy gyanúsított ipari mennyiségben gyártotta a hamis tablettákat és ampullákat, amiknek a feketepiaci értéke 600 millió forint volt, írja a police.hu.

A Készenléti Rendőrség Nemzeti Nyomozó Iroda (KR NNI) bűnszövetségben elkövetett egészségügyi termék hamisításának megalapozott gyanúja miatt folytat nyomozást egy férfi és három társa ellen.

6 Galéria: Ipari mennyiségben gyártották a hamis tablettákat Fotó: Police.hu

A férfi utasítására és irányítása alatt a csoport 2017 áprilisától egy XVIII. kerületi családi ház pincéjében állított elő naponta több ezer gyógyszert. Ezeket aztán Dunaharasztiban csomagolták és tárolták. A gyógyszereket aztán hetente többször futárszolgálattal küldték tovább európai országokba.

A rendőrök július 26-án fogták el a négy férfit. A XVIII. kerületi ház pincéjében

keverőgépet

tablettázógépet

adagológépet

címkézőgépet

gyógyszer-alapanyagokat

már elkészített gyógyszereket

valutát

és egy éles lőfegyvert, és lőszereket

foglaltak le. A dunaharaszti lakás pincéjéből is sok gyógyszer került elő. A két helyszínen összesen 600 ezer darab tablettát és ampullát foglaltak le.

A bíróság pénteken elrendelte három férfi előzetes letartóztatását, negyedik társuk szabadlábon védekezik.